༧གོང་ས་མཆོག་གིས་བོད་མིའི་ལོ་རྒྱུས་བཤད་ཚུལ་དུ་བོད་མི་རྣམས་ཕ་སྤྲེའུ་བྱང་ཆུབ་སེམས་པ་དང་མ་བྲག་སྲིན་མོ་ནས་བྱུང་ཚུལ་དེ་ལ་བདེན་པའི་གཞི་འཇོག་རྒྱུ་ཡོད་པ་ངེས་གཏན་ཡིན་སྐོར་གསུངས་བྱུང་བས།ངས་རང་བྱུང་ཞེས་པའི་དུས་དེབ་ནང་།རྡོའི་དུས་རབས་སྐབས་ཀྱི་མིའི་རིགས་ཀྱིས་སྔ་མོའི་བོད་མི་རྣམས་དང་འདུས་ནས།དེང་གི་བོད་མི་རྣམས་ས་ཤིན་ཏུ་མཐོ་བའི་སར་འཚོ་ཐུབ་པའི་རིགས་རྒྱུན་ས་བོན་ཐོབ་སྐོར་བཀོད་པ་དྲན་ནས་༧གོང་ས་མཆོག་ལ་དེའི་སྐོར་ཞུས་པ་དང་།བརྗོད་གཞི་དེའི་ཐོག་བོད་མི་འབུམ་རམས་པ་ཚེ་དབང་བཀྲ་ཤིས་ཀྱིས་ཉམས་ཞིབ་པ་གཞན་ཞིག་དང་མཉམ་དུ་ཉམས་ཞིབ་བྱས་སྐོར་ཞུས་སྐབས།ཁོང་དེ་བས་ཐུགས་དགྱེས་ནས།དེ་དང་འདྲ་བའི་ཉམས་ཞིབ་ཀྱི་གྲུབ་དོན་གསར་རྙེད་རྣམས་ལ་དོ་སྣང་བྱས་ཏེ་ཁོང་ལ་སྙན་སེང་ཞུ་བའི་བཀའ་མངགས་གནང་བྱུང་།